...แวะมาที่ The Mall งามวงศ์วานแบบเร่งๆด่วนๆ  ก็มี Food Court ที่อยู่บนชั้น 5 นี่ล่ะค่ะที่ดูจะเป็นที่พึ่งให้แก้หิวได้ดี  อาหารที่นี่ดูแล้วจัดว่าหลากหลายทีเดียว โต๊ะที่นั่งก็เยอะ พื้นที่กว้างขวางสะดวกใช้ได้ หลังจากเดินสำรวจรอบๆแล้วเราก็มาสะดุดตาที่ร้านมังกรหลวงที่แขวนเป็ดย่างเรียงรายอยู่หน้าร้าน มีโมเดลรูปอาหารโชว์ให้สั่งง่าย ราคาอาหารจานเดียวจะอยู่ในช่วงจานละ 60-75 บาท  ดูดีน่าคบเลยล่ะ

● ข้าวผัดกระเพราเป็ดย่าง ฟรีไข่ดาว (จานละ 60 บาท) – ดูเมนูแล้ว ไม่ว่าจะเป็นกะเพราหมูแดง หมูหมัก หมูกรอบ หรือเป็ดย่าง ก็ราคา 60 บาทเท่ากัน และมีไข่ดาวกับซุปใสแถมให้เหมือนกันหมด ก็เลยเลือกเป็ดย่างไปเลยเพื่อความคุ้มค่ะ  ปรากฏว่าได้มาจานใหญ่ เป็ดย่างเนื้อๆให้มาเยอะเลย เนื้อเป็ดอาจจะไม่ถึงกับนุ่มเว่อร์-หนังกรอบ อะไรปานนั้น แต่ก็จัดว่าใช้ได้ ไม่เลี่ยน ไม่สาบ  รสชาติกะเพราจัดจ้านสะใจแต่ไม่ถึงกับเผ็ดร้อนมากนัก ทานกับไข่ดาวเข้ากันกำลังดี  ชอบค่ะ

โดยรวมร้านนี้ก็เหมือนร้านใน Food Court ทั่วไปที่ในแง่ฝีไม้ลายมือคงไม่ถึงกับต้องดั้นด้นมากิน  แต่เทียบรสชาติ – ปริมาณ – คุณภาพ กับราคาแล้วก็ต้องบอกว่าดีงาม ..เนื้อเป็ดพูนๆ+ ไข่ดาว+ซุป และได้นั่งกินในห้างติดแอร์สบายๆ แต่จ่ายแค่ 60 บาทเท่านั้น เลยขอสรุปให้เป็น 4 ดาวนะคะ
 